Pukstudent vas na hy HK-lid glo met skêr aanvalOver De Voor-manskoshuis. Foto: nwu.ac.za ŉ Derdejaarstudent aan die Noordwes-Universiteit se Potchefstroomkampus is vroeg Vrydagoggend in hegtenis geneem nadat hy ŉ huiskomiteelid glo met ŉ skêr aangeval het. Johan van Zyl, woordvoerder van die NWU, het aan Maroela Media gesê die voorval het omstreeks 07:00 in die manskoshuis Over De Voor op die kampus plaasgevind. Volgens Van Zyl het die derdejaarstudent glo vroegoggend harde musiek in sy kamer gespeel. Talle studente het glo gekla waarna een van die HK-lede, ŉ vierdejaarstudent, die student gaan vra het om sy musiek sagter te sit aangesien daar studente is wat nog geslaap het of besig was om te studeer. Volgens die HK-lid, Hendri van Dyk, het hy die kamer binnegestap en die student gevra om sy musiek sagter te draai. Die student het glo sonder waarskuwing opgespring en Van Dyk drie keer met ŉ skêr gesteek. Volgens Van Zyl is Van Dyk in sy bo-arm, blad en heup gesteek. Van Dyk is nie gehospitaliseer nie en sal later ŉ dokter besoek. Van Zyl het gesê die beskermingsdienste op kampus is na die koshuis ontbied waarna die polisie ook ingeroep is. Die derdejaarstudent is in hegtenis geneem en van die kampus verwyder. Van Zyl het gesê die universiteit sal wag vir die reg om sy gang te gaan voordat die universiteit sal besluit oor stappe teen die student. Die polisie in Noordwes het nie onmiddellik verdere besonderhede oor die voorval gehad nie.